„Vârsta nu ar trebui să fie o problemă, iar când tratamentul este făcut corespunzător, chiar în varianta unui prognostic rezervat în aparență la început, s-ar putea lucrurile să evolueze favorabil. Evident că îi dorim multă sănătate, iar faptul că de la Terapie Intensivă, este la o secție de cardiologie la un mare institut din România ne dă speranța că lucrurile vor evolua în bine și cred că deja această evoluție din aceste zile, cel puțin din ceea ce îmi spuneți, nu am date, știți că medicina înseamnă foarte multe. Înseamnă istoric, palpare, ascultare, evaluare clinică, imagistică și biologică, dar, aparent, lucrurile acestea sunt pe o direcție favorabilă și sunt convins că această mutare a fost făcută pentru a beneficia de cel mai bun tratament acolo unde este nevoie”, a spus medicul Tudor Ciuhodaru, miercuri, la un post TV.
Florin Piersic, legendă a teatrului și filmului românesc, a fost supus unei intervenții chirurgicale la genunchi în data de 29 aprilie, la Spitalul Militar Cluj-Napoca. În urma operației, celebrul actor a fost transferat la Institutul Inimii pentru o monitorizare mai atentă, dat fiind faptul că se află la o vârstă înaintată și are un stimulator cardiac.
După intervenția chirurgicală, starea lui Florin Piersic a necesitat inițial îngrijiri la Terapie Intensivă, însă, în prezent, se află sub supravegherea specialiștilor în cardiologie din cadrul aceleiași unități medicale.